**Izazov** **Dabar @ucitelji.hr u našoj školi**

**Od ponedjeljka, 13.11. 2023. do petka 17.11.2023. u našoj školi je održan međunarodni izazov** „**Dabar @ucitelji.hr“. Odaziv za izazov je bio jako dobar, sudjelovalo je 37 učenika od 4. do 8.r. iz matične i područne škole pod mentorstvom učiteljice tehničke kulture i informatike Alenke Šimić. Učenice i učenici su nakon prijave u sustav aktivno vježbali zadatke u virtualnoj učionici kod kuće i u školi. Na natjecanju su dobili lozinke za svoj test, dobro se potrudili riješiti postavljene zadatke i nadali se da će sve proteći u redu što se tiče tehnologije.**

Dabar (Bebras) je međunarodna inicijativa koja promiče informatiku i računalno razmišljanje među učiteljima, nastavnicima i učenicima, ali i u široj javnosti. Dabar je osmišljen kako bi se svoj djeci omogućilo jednostavno sudjelovanje kroz online izazov, koji se sastoji od niza izazovnih zadataka koje su napisali stručnjaci iz pedesetak zemalja. Iako se rješavanje zadataka temelji na informatici, možete ih rješavati i bez informatičkog predznanja.

Izazov se odvija na jednoj razini, u online okruženju.

Izazov se odvija u pet kategorija:

Učenici 1. i 2. razreda osnovne škole – kategorija MikroDabar;

Učenici 3. i 4. razreda osnovne škole – kategorija MiliDabar;

Učenici 5. i 6. razreda osnovne škole – kategorija KiloDabar;

Učenici 7. i 8. razreda osnovne škole – kategorija MegaDabar;

Učenici svih razreda srednje škole – kategorija GigaDabar.

Učenici rješavaju 12 zadataka u vremenskom roku od 40 minuta, koje online sustav automatski bilježi te onemogućava daljnje pristupanje testu. Ako učenik tijekom rješavanja izađe iz sustava za rješavanje (zbog tehničkih razloga), može se u njega vratiti i nastaviti rješavati ako nije prošlo predviđenih 40 minuta. Zadaci se ne mogu ponovno rješavati. Organizator nije odgovoran za tehničke probleme u školama koje provode izazov.

Svi su sudionici rangirani zajedno, po kategorijama, bez obzira na mjesto sudjelovanja. Rang liste sudionika bit će objavljene u *Kutku za učitelje*. Na rang listi će biti jasno označeni učenici koji su među 10% najboljih sudionika prema ostvarenom broju bodova.

Organizator izazova za Hrvatsku je udruga **Suradnici u učenju** uz podršku **Hrvatskog saveza informatičara, Visokog učilišta Algebra** i **CARNET-a**.

Natjecanje podržava **Ministarstvo znanosti i obrazovanja**.